b'\n_START_ARTICLE_\nSaaremaa lahing (1222)\n_START_SECTION_\nEellugu\n_START_PARAGRAPH_\nP\xc3\xa4rast 1206. aasta edutut katset Saaremaal kanda kinnitada sekkus Taani kuningas Valdemar II uuesti Liivimaa ristis\xc3\xb5tta 1219. aastal, mil ta saabus oma s\xc3\xb5jav\xc3\xa4e eesotsas Revalasse, asus Toompeale kindlust rajama ja purustas Lindanise lahingus neid seal r\xc3\xbcnnanud revalaste ja harjulaste v\xc3\xa4e. Valdemari oli Eestimaale kutsunud Riia piiskop Alberti, kes kartis, et ta oma j\xc3\xb5ududest ei piisa eestlaste ja nendega liitunud Vene v\xc3\xbcrstide vastu v\xc3\xb5itlemiseks. Peagi haarasid taanlased oma reaalsesse v\xc3\xb5imualasse Revala, Harju-, Viru-, J\xc3\xa4rva- ja L\xc3\xa4\xc3\xa4nemaa ning said Riia piiskopi Alberti ja Eestimaa piiskopi Hermanni poolse n\xc3\xb5usoleku kogu Eesti- ja Liivimaa kuninga \xc3\xbclemv\xc3\xb5imu alla minemiseks. Ainsa Muinas-Eesti maakonnana oli s\xc3\xb5ltumatuse s\xc3\xa4ilitanud Saaremaa. 1221. aastal piirasid oma senise m\xc3\xb5jupiirkonna Taani v\xc3\xb5imu alla minekust h\xc3\xa4iritud saarlased, keda asusid toetama ka osad juba taanlaste poolt ristitud Revala, Harju- ja Virumaa vanemad, kaks n\xc3\xa4dalat tulutult Toompea linnust._NEWLINE_Saarlaste r\xc3\xbcnnakule vastamiseks ja nende poolt l\xc3\xa4htuva ohu likvideerimiseks v\xc3\xb5ttis Taani kuningas eesm\xc3\xa4rgiks Saaremaa vallutamise. S\xc3\xb5jak\xc3\xa4ik Saaremaale sai teoks j\xc3\xa4rgmisel aastal. S\xc3\xb5jav\xc3\xa4gi eesotsas Valdemari ja Lauenburgi krahv Albertiga maabus seal 1222. aastal, v\xc3\xb5itis lahingus saarlasi ja ehitas \xc3\xbcles kivilinnuse. Kuhu t\xc3\xa4psemalt kindlus rajati, pole teada. Arheoloogiliste kaevamistega Soela v\xc3\xa4ina \xc3\xa4\xc3\xa4rsel Vanalinna-nimelisel kruusak\xc3\xbcnnisel l\xc3\xbckati \xc3\xbcmber varem levinud seisukoht, et linnus asus just seal. Veel on asupaigana oletatud t\xc3\xa4nast Kuressaaret. Kersti Markus on v\xc3\xa4lja pakkunud hilisema Maasi ordulinnuse ala Saaremaa idakaldal V\xc3\xa4ikese v\xc3\xa4ina \xc3\xa4\xc3\xa4res, kus oli s\xc3\xbcgav ja suur sadam, kohapeal leiduv ehituskivi ja kust sai kontrollida v\xc3\xa4ina l\xc3\xa4bivat veeteed._NEWLINE_Saaremaal viibiva kuningaga s\xc3\xb5itsid kohtuma riialaste ja liivlaste k\xc3\xb5rgemad juhid eesotsas piiskop Alberti ja M\xc3\xb5\xc3\xb5gavendade ordu meistri Volquiniga, kes suutsid veenda Valdemari loobuma oma valitsemis\xc3\xb5igusest Liivimaa \xc3\xbcle. Ka Ugandi ja Sakala andis ta ordu ilmaliku ja Riia piiskopi vaimuliku v\xc3\xb5imu alla tingimusel, et need annavad talle vajadusel s\xc3\xb5jalist abi. Kuninga soovil j\xc3\xa4idki m\xc3\xb5ned ordur\xc3\xbc\xc3\xbctlid ja piiskopi vend Theoderic kohe taanlaste juurde linnusesse._NEWLINE_Ajaloolase Marika M\xc3\xa4gi hinnangul annab L\xc3\xa4ti Henrik s\xc3\xbcndmustest veidi moonutatud ja k\xc3\xa4rbitud \xc3\xbclevaate. Ta peab v\xc3\xa4heusutavaks, et Taani suutis l\xc3\xbchikese ajaga p\xc3\xbcstitada kivilinnuse vaenulikul territooriumil, sh leida sobiv kivimurd ja korraldada seal t\xc3\xb6\xc3\xb6 ning v\xc3\xb5ib-olla k\xc3\xa4ivitada ka m\xc3\xb6rditootmise, samuti allutada piirkonna \xc3\xbche tugevaima s\xc3\xb5jalise j\xc3\xb5u sel m\xc3\xa4\xc3\xa4ral, et riialaste k\xc3\xb5rgeimad juhid tundsid end turvaliselt minemaks Saaremaale l\xc3\xa4bir\xc3\xa4\xc3\xa4kimisi pidama. Samamoodi seab ta kahtluse alla, et saarlased nii lihtsalt vastupanust loobusid ning juhib t\xc3\xa4helepanu Henriku suhteliselt l\xc3\xbchikesele ja pealiskaudsele kirjeldusele konfliktist saarlastega, mis ei maini, et saarlased oleks lahingu tagaj\xc3\xa4rjel alistunud._NEWLINE_M\xc3\xa4gi arvates saab neid vastuolulisi teateid seletada eeldusega, et saarlased olid selleks ajaks juba m\xc3\xb5istnud oma s\xc3\xb5ltumatuse paratamatut kadu l\xc3\xa4hemas tulevikus ja olid valmis end andma Taani kuninga alla tingimusel, et suur osa ka nende v\xc3\xb5imust ja varast s\xc3\xa4ilib. Taani v\xc3\xa4e saabumine v\xc3\xb5is toimuda vastavalt varem tehtud kokkuleppele, algne konflikt piirduda m\xc3\xb5ne \xc3\xbcksiku kohaliku \xc3\xbcliku vastuseisuga, linnuse ehitamine toimuda koost\xc3\xb6\xc3\xb6s kohalikega ja Riia k\xc3\xbclaliste julgeoleku tagamine olla garanteeritud saarlaste endi poolt. Samuti seletaks see, kuidas oli saarlastel v\xc3\xb5imalik k\xc3\xa4ia Taani kontrolli all olevas Varbolas kiviheitemasina t\xc3\xb6\xc3\xb6p\xc3\xb5him\xc3\xb5tet uurimas. Hilisema t\xc3\xbcli tekkimise p\xc3\xb5hjuseks peab M\xc3\xa4gi Taani kuninga ja riialaste vahel peetud l\xc3\xa4bir\xc3\xa4\xc3\xa4kimiste tulemusi, mis olid saarlastele vastuv\xc3\xb5etamatud. Nt v\xc3\xb5idi loota Taani liitlase rolli riialaste vastu suunatud s\xc3\xb5jas, mis oleks nende m\xc3\xb5ju ja t\xc3\xa4htsust veelgi t\xc3\xb5stnud, kuningas otsustas minna aga rahumeelse kokkuleppe teed.\n_START_SECTION_\nLinnuse piiramine\n_START_PARAGRAPH_\nP\xc3\xa4rast riialaste ja Valdemari lahkumist piiras saarlaste v\xc3\xa4gi vastrajatud linnuse sisse, l\xc3\xa4kitades samal ajal saadikud l\xc3\xa4\xc3\xa4nemaalasi appi kutsuma ja taanlaste poolt varbolastele kingitud kiviheitemasina j\xc3\xa4rgi selle ehitamist \xc3\xb5ppima. Saades 17 masinat valmis, asusid nad linnust r\xc3\xbcndama. Kuna see oli veel t\xc3\xa4ielikult v\xc3\xa4lja ehitamata, koosnedes ilmselt ainult ringm\xc3\xbc\xc3\xbcrist ja puudusid ehitised, kuhu kivide eest varjuda, said paljud kaitsemeeskonnast vigastada. Samal ajal langes hulk saarlasi ammuk\xc3\xbcttide noolte l\xc3\xa4bi. Viiep\xc3\xa4evase v\xc3\xb5itluse j\xc3\xa4rel tehti piirajate ettepanekul rahu, millega seesolijatel v\xc3\xb5imaldati lahkuda, j\xc3\xa4ttes maha linnuse ja 8 pantvangi, sh Theoderici.\n_START_SECTION_\nTagaj\xc3\xa4rjed\n_START_PARAGRAPH_\nSaarlased l\xc3\xb5hkusid enda k\xc3\xa4tte saadud linnuse maha "j\xc3\xa4tmata kivi kivi peale" ja saatsid teate oma v\xc3\xb5idust k\xc3\xb5igisse Eesti maakondadesse, kutsudes neid \xc3\xbcles taanlaste vastu v\xc3\xa4lja astuma ning \xc3\xb5petades kiviheitemasinate ja teiste s\xc3\xb5jariistade ehitamist. J\xc3\xa4rgnes kogu Eesti ala h\xc3\xb5lmanud \xc3\xbclest\xc3\xb5us. Saarlased koos l\xc3\xa4\xc3\xa4nemaalaste ja harjulastega kogunesid Varbolasse, kus tapeti m\xc3\xb5ned sealsetest taanlastest ja preestritest, ning saadeti virulastele teade, et need samamoodi k\xc3\xa4ituksid. Virulased otsustasid siiski oma preestrid tervetena Tallinna saata. Viljandi sakalaste eestvedamisel algas m\xc3\xa4ss ka Sakalas, J\xc3\xa4rvamaal ja Ugandis. 1223. aasta veebruaris v\xc3\xb5i m\xc3\xa4rtsis \xc3\xbcritas saarlaste, l\xc3\xa4\xc3\xa4nemaalaste, varbolaste, j\xc3\xa4rvalaste ja virulaste \xc3\xbchendv\xc3\xa4gi piiramisega alistada ainsana Taani v\xc3\xa4gede k\xc3\xa4tte j\xc3\xa4\xc3\xa4nud Toompea linnust.'